KBANK วางกรอบบาทสัปดาห์หน้า 33.80-34.70 บ. จับตาตัวเลขส่งออกไทย-ฟันด์โฟลว์
KBANK วางกรอบบาทสัปดาห์หน้า 33.80-34.70 บ. แนะจับตาตัวเลขการส่งออกไทยเดือนเม.ย., สถานการณ์ยูเครน-รัสเซีย และทิศทางเงินทุนต่างชาติ
KBANK วางกรอบบาทสัปดาห์หน้า 33.80-34.70 บ. แนะจับตาตัวเลขการส่งออกไทยเดือนเม.ย., สถานการณ์ยูเครน-รัสเซีย และทิศทางเงินทุนต่างชาติ
21 พ.ค. 2565

ธนาคารกสิกรไทย จำกัด (มหาชน) หรือ KBANK มองกรอบการเคลื่อนไหวของเงินบาทที่ระดับ 33.80-34.70 บาทต่อดอลลาร์ฯ สำหรับสัปดาห์ถัดไป (23-27 พ.ค.2565) ขณะที่ศูนย์วิจัยกสิกรไทยประเมินปัจจัยสำคัญที่ต้องติดตาม ได้แก่ ตัวเลขการส่งออกของไทยเดือนเม.ย., รายงานการประชุมเฟดเมื่อ 3-4 พ.ค., สถานการณ์ยูเครน-รัสเซีย และทิศทางเงินทุนต่างชาติ
ขณะที่ตัวเลขเศรษฐกิจสหรัฐฯ ที่สำคัญ ได้แก่ ยอดขายบ้านใหม่ ยอดสั่งซื้อสินค้าคงทน ยอดทำสัญญาขายบ้านที่รอปิดการขาย อัตราเงินเฟ้อที่วัดจาก PCE/Core PCE Price Indices เดือนเม.ย. ดัชนีความเชื่อมั่นผู้บริโภคเดือนพ.ค. และตัวเลขจีดีพีไตรมาส 1/2565 (ครั้งที่ 2) นอกจากนี้ตลาดยังรอติดตามตัวเลข PMI เบื้องต้นสำหรับเดือนพ.ค.ของสหรัฐฯ ยุโรป และอังกฤษด้วยเช่นกัน
โดยในวันศุกร์ (20 พ.ค.) เงินบาทปิดตลาดที่ 34.27 (หลังแตะระดับแข็งค่าสุดในรอบ 2 สัปดาห์ที่ 34.25) เทียบกับระดับ 34.78 บาทต่อดอลลาร์ฯ ในวันศุกร์ก่อนหน้า (13 พ.ค.) ขณะที่ระหว่างวันที่ 17-20 พ.ค. นักลงทุนต่างชาติซื้อสุทธิพันธบัตรและหุ้นไทย 12,600 ล้านบาท และ 9,362.4 ล้านบาท ตามลำดับ